open-index/open-wikipedia-markdown huggingface dataset:
SV Young Boys

**SV Young Boys** (ofisialmente *Sport Vereniging Young Boys*) ta un klup di futbòl di e bario di Nort di Saliña na Kralendijk, Boneiru. Aktualmente e ta milita den Liga Boneiru, e divishon di fútbòl mas altu di FFB.

## Historia
SV Young Boys a wòrdu fundá 31 di yüli 2019 i tabatin su kuna den e organisashon Nort Saliña Kids (NSK). Fundadónan tabata e coachnan di NSK, Gielbert (Bito) Alberto, Junny (Roke) Domacassé i Edison (Edi) Beaumont, kendenan tabata motivá pa e echo ku e hóbennan ku tempu tabata bira grandi i tabata ke sigui hunga bala huntu komo un ekipo.

Young Boys ta hunga den Stadion Antonio Trenidat na Rincon. Su kolónan di unifòrm ta ros, pretu i blanku.

## Link eksterno
* Profil di Young Boys
* Liga di Boneiru
Filologia

**Filologia** (griego φῖλος, *phîlos*, amor y λόγος, *lógos*, palabra, discurso) ta un ramo di linguistica cu ta enfoca riba idiomanan morto. E palabra a wordo uza pa prome biaha dor di Platón den su dialogo *Phaedrus* den e sentido di un preferencia special pa discursonan. E filologo ta studia idioma y literatura di un pueblo pa medio di su scrituranan antiguo, conhuntamente cu e historia cultural di e pueblo. Mediante un estudio cuidadoso (*ad fontes*: bek na e fuentenan) ta trata di aclarea e contexto y origen di palabranan, sentido y nificacion di expresionnan.
Maribomba

**Maribomba** (nòmber sientífiko **''Polistes'' spp.**; hulandes: **papierwespen** of **veldwespen**) ta un genus di insekto ku ta pika. E palabra maribomba of maribombo ta derivá di e kimbundo, idioma papiá den Afrika (*ma-rimbondo*).
Linguistica

**Linguistica** (hulandes:*Taalkunde*, ingles:*Linguistics*) ta e estudio cientifico di idioma. E meta di linguistica ta pa describi un idioma manera e ta; cu otro palabra segun con hende ta uza esaki den practica. E estudio cientifico moderno di idioma ta inclui tur aspecto di e idioma: por ehempel aspectonan cognitivo, social, cultural, psicologico, ambiental, biologico, literario, gramatical, paleografico i structural.

E persona cu ta studia idioma ta yama linguista.
Russell Voges

**Wilfred Russell Voges** (☆ 11 di òktober 1943 na Sint Maarten) ta miembro di Cft Kòrsou i Sint Maarten (Kolegio di supervishon finansiero Kòrsou i Sint Maarten), representando Sint Maarten. Voges tin un karera largu den gobernashon na eks-Antias Hulandes i na Sint Maarten, entre otro komo minister den e gabinetenan Pourier III i Komproe i komo gezaghebber di teritorio insular di Sint Maarten (1992-1994).

## Bida
Russell Voges a nase i lanta na Sint Maarten. E ta yu di Ernesto Voges (1908-1973) i ruman di Jackie Voges, ambos polítiko prominente di partido PNP na Kòrsou. Den añanan 1970 e tabata studia siensia polítiko i sosial na Universidat di Amsterdam. Despues di establesé su mes na Kòrsou na 1975 el a bai traha na Konseho di Minister di Antia, unda e tabata fungi komo sekretario i koordinadó di diferente grupo di trabou. Na 1985 el a bira sekretario di SER (Konseho Sosial-Ekonómiko di Antias Hulandes).

Na 1992 Voges ta aksepta e puesto di gezaghebber di Sint Maarten. E gobernashon di e isla tabata e momento ei den un situashon kaótiko loke a resulta den proklamashon di un "Algemeen Maatregel van Rijksbestuur" (AMvR) dor di gobièrnu di Reino na komienso di 1993. Den historia despues di introdukshon di Statuut esaki tabata e promé biaha ku e outonomia di Antias Hulandes a wórdu limitá. Voges a fungi komo gezaghebber di 1 di mart 1992 te 1 di sèptèmber 1994.
Ópera

**Ópera** (literalmente  *obranan*, forma plural di e palabra latin: *opus*), ta un estilo di teatro musikal. Den un ópera ta kombina músika i teatro, kada personahe ta wòrdu representá pa un kantante klásiko. Tambe e ta inkluí otro artenan di tarima, manera aktuashon, esenario, disfras, i hasta baile i balèt.

Ópera tin su orígen na Florenza na fin di siglo 16 i ta parti di e tradishon kultural di mundu oksidental. Despues di Guera Mundial II e bishitantenan di ópera a bira mas i mas limitá na e pueblo elita. 

Tin tiponan di teatro musikal di pafor di mundu oksidental ku ta wòrdu bedei komo ópera; un ehempel ta e ópera chines.

Algun kompositor di ópera renombrá ta: Georg Friedrich Händel, Wolfgang Amadeus Mozart, Giuseppe Verdi, Pjotr Iljitsj Tsjaikovski, Richard Strauss i Giacomo Puccini.

## Karibe Hulandes
E promé ópera den idioma Papiamentu ta Katibu di Shon, skirbí pa Randal Corsen. Na 2013 el a wòrdu estrená na Amsterdam.
Katibu di Shon

**Katibu di Shon** ta e promé ópera di Kòrsou i e promé na idioma Papiamentu. El a wòrdu skirbi riba inisiativa di e kantante klásiko di Kòrsou, Tania Kross i presentá pa De Nederlandse Reisopera, un kas di produkshon di ópera na Enschede (Hulanda). E ópera ta di Randal Corsen i ta basá riba e libreto i novela kòrtiku *Katibu di Shon* (1988) di Carel de Haseth. Su estreno mundial a tuma lugá den Teatro Munisipal (Stadsschouwburg) na Amsterdam dia 1 di yüli 2013 na okashon di e konmemorashon di 150 aña di e abolishon ofisial di sklabitut na Sürnam i Kòrsou i Dependensianan. Radio Philharmonisch Orkest a akompaña e kantantenan: mezzosoprano Tania Kross (katibu Anita), bariton Peter Braithwaite (katibu Luis) i tenor Jeroen de Waal (Shon Wilmu) i e koro (esklabonan).

Katibu di Shon ta un storia di dos amigu ku a lanta huntu na Kòrsou, doño di katibu (shon) Wilmu i su katibu Luis, i nan amor komun pa e katibu Anita. Esaki ta kaba den un konfrontashon dramátiko, mientras den fondo tabata brota e Rebelion Grandi ku a explotá dia 17 di ougùstùs 1795 i ku a wòrdu plamá ku hopi violensia. 

Na 2013 Tania Kross, Randal Corsen i Carel de Haseth a risibi e premio Boeli van Leeuwen komo rekonosementu pa nan obra di ópera Katibu di Shon.
Polistes myersi

**Maribomba di Kòrsou** (nòmber sientífiko ***Polistes myersi***) ta un espesie di insekto suptropikal ku ta pika. E ta pertenesé na e famia Vespidae i na e genus di e ''Polistes''. El a wòrdu deskribí pa promé biaha na 1934 pa Bequaert. E palabra maribomba of maribombo ta derivá di e kimbundo, idioma papiá den Afrika (*ma-rimbondo*).


Polistes myersi ssp. curassavicus.jpg|*Polistes myersi curassavicus* (Maribomba di Kòrsou)
Wasp nest in yard (Aruba).jpeg|Neishi di maribomba di Kòrsou na Aruba
Premio Chapi di Plata

**Premio Chapi di Plata**, tambe konosí komo **Premio Bienal Pierre Lauffer**, ta un premio literario bienal na Kòrsou pa e idioma di Papiamentu. For di 1982 e ta wòrdu otorgá na un of mas persona ku a sobresalí den un obra papiamentu of ku a dediká su mes na promoshon di idioma papiamentu.

Premio Pierre Lauffer ta dediká na Pierre Lauffer (1920-1981), kende tabata poeta i papiamentista. El a wòrdu instituí pa Fundashon Pierre Lauffer i ta konsistí di un chapi di plata na miniatura i un sertifikado di mérito. E chapi di plata ta para símbolo pa e amor pa e idioma di un pais i ta referí na un poema sin título ku Lauffer a publiká den su obra “’Lagrima i sonrisa”. Kada dos aña riba e fecha natal di Pierre Lauffer ta otorgá e premio. E promé laureado na 1982 tabata e papiamentista Antoine Maduro (1909-1997). 

## Ganadó
* 1982 − Antoine Maduro
* 1984 − Luis Daal
* 1986 − Elis Juliana
* 1989 - May Henriquez
* 1991 - Enrique Muller
* 1993 - Sidney Joubert
* 1996 - Nydia Ecury
* 2000 - Guillermo Rosario
* 2002 - Barche Baromeo (pa su di dos novela "E Parto", 1995)
* 2004 - 
* 2006 - Igma van Putte–de Windt i Florimon van Putte
* 2008
* 2010
* 2013 - Arte di Palabra
* 2015 - Rignald Recordino
* 2018 - Lucille Berry-Haseth
* 2020 - Diana Lebacs
* 2022
Kaapstad

**Kaapstad** (afrikaans: Kaapstad, ingles: Cape Town, xhosa: iKapa), tambe yamá *Siudat Mama*, ta, despues di Johannesburg, e di dos siudat mas grandi di Suráfrika i e siudat mas antiguo di e pais. E ta kapital di provinsia di West-Kaap. Kaapstad ta sede di e Parlamento di Suráfrika i konhuntamente ku Pretoria (poder ehekutivo) i Bloemfontein (poder hudisial) ta un di e kapitalnan di Suráfrika. E siudat ta situá na Kabo Bon Speransa (Kaap de Goede Hoop), e punta sùitwest di Suráfrika, kanto di e bahia Tafelbaai den Oséano Atlántiko. Su paisahe ta wòrdu dominá pa e seru Tafelberg. Kaapstad ta konosí pa ta e destinashon turístiko mas popular den Afrika.

## Historia
Kaapstad a wòrdu fundá pa VOC (Vereenigde Oost-Indische Compagnie) komo lugá pa abastesé barkunan hulandes na kaminda pa Ost Afrika, India i Lehano Oriente. Ademas e tabata un di e promé establesimentunan oropeo pasùit di Sahara ku tabata permanente.
Siglo 16

**Siglo 16** (tambe **siglo diesseis** òf **siglo XVI**) ta kuminsá dia promé di yanüari 1501 i ta kaba dia 31 di desèmber 1600. E ta e di seis siglo di e dos milenio den kalènder gregoriano. 

## Desaroyo i susesonan
* Historiadónan ta regarda e siglo 16 komo e siglo ku e mira e sivilisashon oksidental i e imperionan islámiko di polvo di tiro lanta. 
* E Renasementu na Italia i Oropa e mira un surgimentu di artista, outor i sientífikonan importante i a kondusí na e kreashon di materianan importante inkluyendo akounting i siensia polítiko. 
* Copernicus a propone e universo heliosentriko, lokual a enkontra resistensia fuerte, i Tycho Brahe a refutá e teoria di esferanan selestial dor di midimentu pa medio di opservashon di e aparishon na 1572 di e Milky Way supernova. E eventonan aki a reta direktamente e noshon vigente di un universo invariabel apoyá pa Ptolemy i Aristóteles, e a kondusí na revolushonnan grandi den astronomia i siensia. 
* Galileo Galilei a bira e kampeon di siensia nobo, el a inventá e promé tèrmometer i a kontribuí supstantialmente na e ramonan di físika i astronomia, konvirtiendo su mes den e figura mayó di e Revolushon Sientífiko. 
* Spaña i Portugal a kolonisá partinan grandi di Sentro i Sur Amérika, sigui pa Fransia i Inglatera den Nort Amérika i e Antiananan Menor.
* E portuguesnan a bira dominante den e komersio entre Brasil, e kostanan di Afrika i nan poseshonnan den India, mientras e spañonan a dominá e Antianan Mayó, Mexico, Peru i a habri komersio den henter Oséano Pasífiko, konektando e Amerikanan ku India. 
* Piratanan ingles i franses a kuminsa horta e tesoronan spaño i portugues. 
* E époka aki di kolonialismo a establesé merkantilismo komo e prinsipal direkshon di e pensamentu ekonómiko, unda e sistema ekonómiko ta wòrdu mira komo un "zero-sum game" den kual e ganashi di un partido tabata rekeri un pèrdida di un otro. 
* E doktrina merkantilista tabata enkurashá hopi guera entre paisnan oropeo den e periodo aki i diskutabelmente tabata waya e ekspanshon i imperialismo oropeo dor di henter e mundu te ku siglo 19 i prinsipio di siglo 20.

## Mira tambe
* Siglo 15
* Siglo 17
The Bottom

**The Bottom** (originalmente *Botte* na hulandes) ta kapital i lugá mas grandi di Saba, isla hulandes den Laman Karibe. E ta situá na pia di e volkan Mount Scenery, na un altura di aproksimadamente 200 meter riba nivel di laman. Na 2017 e tabatin 685 habitante di un total di 2.010 isleño. 

The Bottom ta sede di e ofisinanan di gobièrnu, un hospital, kas di kuido, vèlt deportivo, tres misa, un biblioteka, varios tienda, museo Major Osmar R. Simmons i Saba University School of Medicine, unda alrededor di 200 studiante merikano ta studia medisina.

## Historia
E luga a wòrdu fundá na 1632 pa kolonistanan di e provinsia hulandes di Zeeland. Nan a dun'é e nòmber "Botte", un palabra hulandes antiguo ku ta nifika kònchi. E nòmber ta referí na su situashon den un vaye relativamente plat rondoná pa barankanan altu. E promé kantidat di kolonistanan di Zeeland, di un banda, i di e esklabonan afrikano di otro banda, a wòrdu surpasá masha lihé dor di e marinero i piratanan di Irlanda i Eskosia. Ku esei e isla a bira anglofóniko (idioma ingles) i e nòmber "Botte" a konvertí den "The Bottom".

## Galeria

Saba The Bottom.jpg|The Bottom na 1947
The mayor of Saba.jpg|Bestuurskantoor di Saba
Sabaislandred.jpg
Old Home Detail in The Bottom (6549993103).jpg


## Mira tambe
* Hulanda Karibense

## Link eksterno
* ''The Bottom – Saba.'' In: *Saba Guide – Information about the Dutch Caribbean Island.* (ingles).
*  About Saba – Saban Villages, Saba Tourism Bureau
Teatro

**Teatro** (derivá di griego: θέατρον, théatron of lugá pa mira) ta un nòmber general pa formanan di arte den kual aktornan ta hasi presentashonnan en bibo dilanti un publiko, mas tantu riba un tarima. Aki e aktornan ta komuniká ku públiko mediante gestikulashon, bos, kanto, músika i baile. Ora di presenta teatro riba tarima ta papia di un piesa of obra teatral. Obranan teatral, produsí pa outornan di teatro, ta e género literario di teatro.   

E promé hendenan konosí ku a krea obranan teatral tabata e griegonan antiguo, alrededor di aña 500 promé ku Kristu. For di e tempu ei tabata dividi e obranan den dos tipo: tragedia i komedia. Teatro a keda introdusí na Antias Hulandes na 1871 ku e apertura di e promé sentro kultural na Pietermaai, yamá Teatro Naar. 

Na Papiamentu e palabra "teatro" ta wòrdu usa den varios konteksto; banda di arte teatral e por referi na e lugá unda ta pasa pelíkula (sinema) òf e lugá unda obra teatral bibo ta wòrdu presentá (kas di kultura of sentro kultural). 

Desde 1961 ta selebra anualmente Dia Mundial di Teatro riba dia 27 di mart. E selebrashon aki a wòrdu inisiá pa e Instituto Internashonal di Teatro i ta wòrdu opservá tambe na e islanan di Aruba i Kòrsou.

## Mira tambe
*  Premio Nacional di Teatro
Fort Oranje (Boneiru)

**Fort Oranje** ta un fòrti chikitu ku muraya di kuater meter altu i kuater kañon, situá den e sentro di Kralendijk, kapital di e isla Boneiru den Hulanda Karibense. E ta e struktura mas bieu riba e isla.

## Historia
Fort Oranje a wòrdu konstruí na 1639 riba un persela di 3080 m² riba enkargo di West Indische Compagnie. Te 1837 e tabata den uso komo kas di e "commandeur" di Boneiru i komo obra di defensa, pero nunka a bai den akshon. 

Den siglo 20 e fòrti a sirbi diferente funshon, entre otro komo akomodashon pa servisio di bombero i polis, prizon i di 1974 te 1984 komo e museo "Instituto Folklor Boneriano". Te 2011 el a akomodá e ofisina di Ministerio Públiko. Desde 2011 e ta wòrdu usá dor di servisio di duana i un kompania pa maneho di desperdisio.

Na 1974 gobièrnu di Hulanda a traspasá e propiedat pa teritorio insular di Boneiru. 

## Faro
Na 1932 a añadi na e fòrti un tòrnu den forma di un piramit ku un base vierkant. Esaki ta funshoná komo faro i a remplasá esun original di palu. E faro ta konsisti di tres piso ku un galeria i un lanternu moderno di 7 meter di altura. For di un altura di 13 m e tòrnu ta emití kada dos sekònde un lus blanku den forma di un senteo di 0,2 sekònde. E alkanse di e lus ta 5 nudo o masomènos 9 km.

## Galeria

Bonaire. Het oude fort te Kralendijk, de hoofdstad van het eiland. Het gebouw wo, Bestanddeelnr 935-1242.jpg|Fort Oranje entre 1940 i 1945
Vuurtoren, Fortje - 20652829 - RCE.jpg|E faro na 1976
Fort, binnenplaats - 20651913 - RCE.jpg|Pleinchi paden Fort Oranje
Honiara

**Honiara** ta kapital i siudat mas grandi di Islanan Solomon, situá na kosta nortwest di e isla Gaudalcanal. E tin 92.344 habitante (2021). E siudat tin un aeropuerto internashonal: Honiara International Airport (te november 2003: *Henderson Field*) i e haf di Point Cruz. E karetera Kukum ta konektá e siudat ku e aeropuerto. Despues di Guera Mundial II Honiara a wòrdu rekonstruí pa bira kapital di e archipiélago, remplasando Tulaghi na 1952.

## Link eksterno
* Solomon Islands Visitors Bureau
Johannesburg

**Johannesburg** ta e di siudat mas grandi di Suráfrika i ta situá den provinsia di Gauteng. E ta un di e munisipionan metropolitano di Sur Afrika bou di e nòmber di "City of Johannesburg Metropolitan Municipality" (ingles) i "Stad Johannesburg Metropolitaanse Munisipaliteit" (afrikaans).

Apesar di no ta kapital di e pais, Johannesburg definitivamente ta e kurason di e ekonomia surafrikano, di kua e industria di oro ya a laga di ta su úniko pilar. Johannesburg ta sede di e korte konstitushonal di Suráfrika.

## Galeria

Johannesburg, South Africa (1896).jpg|Johannesburg na 1896
langlaagte.jpg|Kunuku na unda a deskubri oro pa promé bes na 1886.
Karibe Hulandes

**Karibe Hulandes** (hulandes: *Caribisch deel van het Koninkrijk der Nederlanden*; ingles: *Dutch Caribbean*) ta e teritorio insular di Reino Hulandes den Laman Karibe, ku ta konstituí pa kuater hurisdikshon. 

Bou di Karibe Hulandes ta resorta tres pais outónomo: Aruba, Kòrsou, Sint Maarten i e hurisdikshon di pais outónomo Hulanda, konsistiendo di e entidatnan públiko di Boneiru, Sint Eustatius i Saba i konhuntamente konosí komo Hulanda Karibense òf Islanan BES. 

Banda di Karibe Hulandes Reino Hulandes ta konsistí di e teritorio di Hulanda den kontinente Oropa, konosí komo "Hulanda Oropeo".

## Demografia

## Mira tambe
* Antias Hulandes
Kòrsou i Dependensianan

**Kòrsou i Dependensianan**, tambe konosi komo **Kolonia Kòrsou** i ofisialmente na hulandes: **Curaçao en Onderhorigheden**, ta un nòmber kolektivo ku a wòrdu usá te 1936 pa indiká e islanan Aruba, Boneiru, Kòrsou, Sint Eustatius, Sint Maarten i Saba. Di 1634 te 1828 Kòrsou i Dependensianan tabata referí solamente na e Islanan ABC. Den e periodo aki e seis islanan tabata dividi den dos unidat di gobernashon: *Kòrsou i Dependensianan* (Aruba, Kòrsou i Boneiru) i *Sint Eustatius i Dependensianan* (Sint Eustatius, Sint Maarten i Saba). 

Pa ekonomisá riba e gastunan di gobernashon a uni Kòrsou i Dependensianan i Sint Eustatius i Dependensianan ku Kolonia Sürnam di 1828 te 1845. Despues ku a resulta ku esaki no tabata traha bon i efisiente manera tabata wòrdu spera a deshasi di e unidat di gobièrnu aki.

Tur seis isla a wòrdu uni pa promé bes den un solo kolonia, ora a añadi Saba, Sint Eustatius i Sint Maarten na kolonia Kòrsou i Dependensianan. Entre 1936 i 1948 e seis islanan tabata hiba e nòmber *Gebiedsdeel Curaçao* (Teritorio Kòrsou), i di 1948 te 1986 Antias Hulandes.

## Mira tambe
* Karibe Hulandes
Faro Boka Spelonk

**Faro Boka Spelonk**, tambe konosí komo **Tòrnu di Spelonk**, ta un faro situá na punta nortwest di Boneiru, den region di Boven Bolivia. E ta aktivo desde 1910 i a wòrdu asigná komo monumento na 2012.

## Historia
Atraves di siglonan e kosta pariba di Boneiru tabata esenario di hopi noufragio di barku; na 1906 esei tabata e kaso ku e barku *Lockhart*. Gezaghbber Arend E. J. van den Brandhof (1889-1910) a keda enkargá pa buska un lugá pa pone un señal di lus pa fasilita siguridat di tráfiko marítimo den awanan teritorial di Kolonia Kòrsou. Na 1909 e faro nobo ta keda kla na punta ost di e isla.

Awendia e faro ta wòrdu maneha pa Bonaire Port Authority na Kralendijk. Su edifisio i konstrukshonnan ta propiedat di entidat públiko di Boneiru. Na 2012 el a wòrdu renobá, meskos ku e otro kuater faro riba e isla.

## Deskripshon
Faro Boka Spelonk ta un tòrnu silíndriko di sement, ku ta konstruí riba e promontorio na Boka Spelonk. E tin un galeria i un lanternu moderno instalá riba 21 meter di altura. Serka di dje tin un kas di wardadó di faro. For di un altura di 30 m e tòrnu ta emití kada sinku sekònde un lus blanku den forma di un senteo di 0,3 sekònde. E alkanse di e lus ta 15 nudo o masomènos 28 km.

## Mira tambe
* Lista di faro na Boneiru

## Link eksterno
* Lighthouses of Bonaire
*  ARLHS World List of Lights (WLOL) - Netherlands Antilles
* Bonaire - Online list of Light
*  Boca Spelonk Lighthouse (Caribbean Netherlands) - Site Lightphotos.net
*  Boca Spelonk Light - Lighthouse Explorer
Fort Oranje (Sint Eustatius)

**Fort Oranje** ta un fòrti ku un patio i tres bastion (originalmente kuater), konstruí riba un muraya di baranka na Oranjestad, kapital di e isla Sint Eustatius den Hulanda Karibense.
Shanghai

**Shanghai** (chines: 上海} ) ta e siudat mas grandi di Repúblika di China. Desde 2005 e munisipio ta poseé e status spesial di *"siudat sentral nashonal"*, meskos ku Bejing, Tianjin, i Chongqing. Ku un poblashon di 24,9 mion habitante Shanghai ta e siudat mas poblá na mundu, i ku 36,4 mion habitante un di e metrópolisnan mas grandi na mundu.
Monumento

Un **momumento**, den sentido di herensia kultural, ta e resto di un obra di arte, kultura, arkitektura i industria ku ta wòrdu konsidera di interes general pa su balor históriko, folklóriko, artístiko, sientífiko, industrial-arkeológiko of sea un otro balor sosial-kultural.

Tambe tin monumentonan di naturalesa, paisahe i di orígen geológiko.

Monumentonan di konstrukshon ta sea un modelo di un sierto estilo di arkitektura, of e tin importansia komo konstrukshon karakterístiko di sierto periodo. 

Nashonnan Uni tambe ta otorgá un título di herensia kultural pa obranan kultural, basta ku nan kumpli ku sierto kondishonnan. Asina kier salbaguardia diversidat kultural i promove pas i komprenshon entre pueblonan. E bentaha di esaki ta ku pais i regionnan ta mira nan turismo krese. Na mesun momento e ta stimula enbolbimentu pa salbaguardia e herensia kultural.

## Monumento den Karibe Hulandes
Den kada huridikshon di Karibe Hulandes ta eksisti legislashon pa proteha monumentonan. Nan ta resorta tambe bou di diferente tratado kultural internashonal. Na Kòrsou e zona históriko, sentro i waf di Willemstad ta aparesé riba e lista di herensia kultural di UNESCO.

## Mira tambe
* Lista di monumento na Aruba
* Fundashon Kuido di Monumento Kòrsou
Monumento (konmemorativo)

Un **momumento**, den sentido konmemorativo, ta un estatua, piedra konmemorativo, plakat o un edifisio ku a wòrdu konstruí pa rekorda un persona, suseso importante, idea of noshon. Un monumento por sirbi komo un punto di memoria kolektivo, pa mantene bibo e rekuerdo di historia òf di individuo den konsiensia sosial.

Un monumento di guera ta un edifisio, estatua òf otro konstrukshon trahá pa selebrá un viktoria militar òf pa konmemorá esunnan ku a fayesé òf a wòrdu heridá den un guera. Por ehèmpel, na Kòrsou tin e Monumento di Guera 1940–1945 den Willemstad, dediká na e viktimanan di e Di Dos Guera Mundial.

Un monumento di sklabitut ta un obra di arte ku a wòrdu trahá pa konmemorá e epóka di sklabitut òf pa selebrá su abolishon. Na Kòrsou tin e monumento di Tula riba Rif, ku ta honra e lider di rebelion di 1795.

Monumentonan chikitu ta hopi biaha wòrdu trahá den forma di un plakat konmemorativo. Ehèmpel: Na Sint Eustatius i Sint Maarten tin plakatnan ku ta indiká lugánan históriko relashoná ku sklabitut òf guera.

Ademas di konmemorá suseso tristu òf viktoria, tin monumentonan ku ta sirbi pa preservá memoria di kultura òf identidat. Ehèmpel: Na Aruba tin e Monumento di Betico Croes na Oranjestad, pa honra e lider polítiko ku a lucha pa Status Aparte.
Joao Grimaldo

**Joao Alberto Grimaldo Ubidia** (☆ 20 di febrüari 2003 na Lima),  mihó konosí komo **Joao Grimaldo**, ta un futbolista profeshonal peruano ku ta hunga den e promé divishon, Liga 1, komo delantero pa Sporting Cristal. Desde 2023 e ta internashonalista den e selekshon di Peru.

## Statistik

## Lista di Honor

## Link eksterno
* Profil riba Soccerway
* Profil riba Transfermarkt
* Profil riba Football Database
Moské

Un **moské** (árabe: مسجد, **masdjid**; hopi bes skirbí komo *masjid* = lugá di sumishon) ta un kas di alabansa di Islam. E ta e lugá unda e komunidat mòslem ta profesá su religion. 

Komunmente e moské ta sirbi komo lugá pa hasi orashon, opservá Ramadan, servisio di entiero, areglo di kasamentu i negoshi, kolekshon i distribushon di limosna. Histórikamente e tabata sirbi tambe komo sentro komunitario, korte di hustisia i skol religioso. Den tempu moderno el a keda mantene su rol komo lugá di instrukshon i debate religioso.

E kas banda di e kas di profeta Mohammed na Medina (Arabia Saudita) ta wòrdu konsiderá e promé moské.
Demografia

**Demografia** (griego antiguo: δῆμος (dêmos) 'pueblo, sosiedat', i γραφία (-grafía) 'skirbi, pinta, deskribi') òf konosementu di e poblashon, ta e siensia ku ta studia aspektonan kuantitativo di e poblashon. 

Un demógrafo ta investigá e komposishon di e poblashon, por ehempel segun edat, sekso, nashonalidat, etnisidat i profesion. Un estudio semehante ta toka e siensianan sosial manera geografia, sosiologia, antropologia i historia, pero tambe e siensianan eksakto manera statistik i matemátika.

## Mira tambe
* Demografia di Kòrsou
Kerki Protestant Piedra Plat

**Kerki Protestant Piedra Plat** ta un edificio religioso na Piedra Plat (Aruba). E ta un di e cuater congregacion cu ta pertenece na e Comunidad Protestant di Aruba; e otronan ta situa na Oranjestad, San Nicolas y Sero Colorado.

## Historia

Desde 1860 tabata uza un eificio na Canashito como kerki, e prome kerki protestant pafor di cuidad y otro luganan pobla na Aruba. Aki e prome domi fiho di Aruba, N.A. Kuiperi (1811-1883), tabata predica na Papiamento. Como e kerki tabata inconviniente situa a dicidi di muda.

Na 1898 gobierno ta otorga e comunidad protestant un tereno na Piedra Plat y un aña despues a cuminsa lanta e edificio. Dia 8 di januari 1899 a tene e prome servicio den e kerki. Na 1903 a instala un santana na Piedra Plat.

E edificio ta sufri daño serio di un horcan na 1932; segun e historiador Johan Hartog e kerki aki ta e mesun ku tin awendia, despues cu a logra restaura esaki completo entre 1932 y 1934. Otronan sinembargo ta opina cu a habri un kerki nobo banda di e ruina di e kerki bieu. E (re)apertura di e kerki a tuma luga di 25 di november 1934. Na 2001 a tuma luga un restauracion grandi.

## Domi
Na 1947 Piedra Plata a haya su prome domi propio.

* 1947-1953 T. Hogerwaard
* 1954-1956 W. Kraayenhof
* 1957-1969 J.A. Visser
* 1971-1992 H.E.P. Hessen
* 1992-2015 G.J. Dekker
* 2016-presente P. Hazenoot

## Literatura
* Olga van der Klooster & Michel Bakker, *Bouwen op de Wind: Architectuur en Cultuur van Aruba*, Stichting Libri Antilliani (2007), pag. 144-145.
Plantashi

Un **plantashi** ta un tereno riba kua ta planta riba eskala grandi den monokultura. Plantashinan ta presente mas tantu den zonanan tropikal, unda tin vegetashon manera kaña, kòfi, rùber, banana, soya, piña, koko, sentebibu, palu teak, katuna, kakou, koka, kanabis, opio i tabaku. E kosecha ta mas tantu pa exportashon i ménos pa konsumo lokal. Histórikamente ta usa e término "plantashi" pa e sistema agrario desaroyá durante e époka kolonial (siglo 16 te ku siglo 18), tantu na Amérika komo na Afrika i Asia.

## Islanan ABC
Durante époka kolonial den Karibe Hulandes, e islanan Aruba, Boneiru i Kòrsou tabata konosé plantashi. E sistema di plantashi den e zona west di Kòrsou, konosí komo Bandabou, ta aparesé riba un lista tentativo di UNESCO su Kombenio tokante Protekshon di Patrimonio Mundial Kultural i Natural, konosi tambe komo Kombenio di Patrimonio Mundial.
Fresku

**Fresku**, nòmber artístiko di **Roy Michael Reymound**  (☆ 26 di òktober 1986 na Eindhoven, Hulanda) ta un  rapper i aktor hulandes-kurasoleño. 

## Biografia
Roy Reymound a nase na Eindhoven komo yu di un mama hulandes i un tata yu di Kòrsou. Ku shete aña el a bai biba na Kòrsou serka su tata, huntu ku su ruman muhé. Ku dieskuater aña el a kuminsa rap, tumando *Fresku* komo su nòmber rapero. Inisialmente e tabata skirbi na ingles komo el a haya ku hulandes no tabata pas pa rap, sinembargo e grupo di rap hulandes "Opgezwolle" a inspir'e pa toch skirbi na hulandes. 

Fin di 2008 Fresku ta saka "Brief aan Kees", despues di kua e ta wòrdu kontraktá pa e label diskero di hiphop Top Notch. Ne 2009 e ta gana e State Award pa Rookie of the Year, i na 2010 ta saka su promé album *Fresku*. Esaki a wòrdu premiá komo Mihó Album durante e State Awards 2010. Den e mesun periodo Fresku i direktor di sine Teemong tabata traha video pa koloká riba YouTube. El a bira spesialmente popular ku su personahe di *Gino Pietermaai*, un stereotipo di un antiano bobo ku ta hasi kò'i mala mucha. Gino Pietermaai a debutá na mei 2008 den e video *De Oude Bok*, den kual e ta hunga e papel di supervisor di De Oude Bok, un kas di ansiano bashi.

## Diskografia
**Album di estudio**
*2010 : *Fresku*
*2012 : *Maskerade*
*2015 : *Nooit meer terug*
*2019 : *In Het Diepe* 
*2021 : *In de Lucht* (edishon 1)

**Mixtapes**
*2009 : *Horen, Zien en Strijden*

**Single**
*2009 : *Twijfel*
*2009 : *Ik ben hier* 
*2010 : *Nieuwe dag* 
*2010 : *Kutkop*
*2011 : *Alleen*
*2012 : *Pa*
*2012 : *Cirkels* (ku Izaline Calister)
*2012 : *Hedde Druksop* (ku Theo Maassen)
*2015 : *Kreeft* (ku MocroManiac)
*2015 : *Ik wil* (ku Shirma Rouse)
*2017 : *Witlof* (ku MocroManiac)

## Sinematografia
**Pelíkula**
**New Kids Turbo* (2010)
**New Kids Nitro* (2011)
**Schoolfeest* (2011) (pelíkula kortiko)
**MUTE* (2013) (komo aktor di bòs)
**Ron Goossens, Low Budget Stuntman* (2017)

**Seri di Televishon**
**Smeris* (1 episodio, 2014)
**Random Shit* (1 episodio, 2019)

**Videoklip**
*Teemong - *Paggarotti* (2013)
*Yellow Claw & Yung Felix - *Dancefloor Champion* (2013)
*Douwe Bob - *How Lucky We Are* (2016)

**Video YouTube** (ku Teemong)
**T-Bone Bascalz* (2007)
**Patrick Swayze* (2008)
**Belasting* (2008)
**Why (Suicide Man)* (2008)
**Kill Me When I Cum* (2008)
**Maíz Preciosa* (2008)
**Bang* (2009)
**Chewing Carrots* (2010)
**Carnaval* (ku Dominee Boxmang) (2011)
**Somniloquy* (2013)
**Gast* (2014)
**Ha'ley fo Demba Ba* (2014)
**Cynthia* (2014)
**Richard Gere* (2014)
**WE GO TO EAT THE PIZZA* (2014)
**BITCHASSNIGGA* (3 episodio, 2015)

## Link eksterno
* Fresku den archivo di HipHop
Dave Benton

**Dave Benton**, nomber artistico di **Efren Eugene Benita** (☆ 31 di januari 1951 na Aruba), ta un cantante Arubiano-Estoniano. E tabata ganado di e Festival di Canto Eurovision 2001 y hunto cu Tanel Padar a representa Estonia. Na 2001 e tabata e prome cantante di color y esun mas bieu pa gana e festival. 

## Bida
Efren Benita a nace na Aruba como yiu di Juancho Benita y Petronilia Benita-Croes. E tin seis ruman. Den decada 1970 el a participa como cantante na Festival di Tumba, Festival Voz di Oro y OTI Festival Aruba. E tabata compone su propio canticanan y tambe pa otro cantante. Rond 1979 e ta bandona Aruba pa explora un carera musical na Merca. Aki e tabata presenta den shownan na hotel grandi y tabata traha como baterista y corista pa The Drifters, Tom Jones, Billy Ocean, José Feliciano y The Platters. Despues di a gana e OTI Festival di Antias Hulandes na 1981 el a representa e islanan na Festival OTI na Ciudad di Mexico cu su composicion *Vaya un amigo*, terminando riba posicion 20. E ta wordo premia como Cantante di Aña 1982 dor di e revista Arubano "Amistad". Den decada 1970 y 1980 Benita a graba tres album, di cua dos na Papiamento. Su shownan en duo cu Sharon Rose tabata gosa di hopi popularidad. 

Desde 1985 e tabata residencia na Hulanda, for di unda el a continua su carera musical trahando den diferente pais Europeo. Na 1988 e ta participa na e concurso hulandes, Vara Songfestival y ta logra pa pasa pa e final como un di e seis finalista. Den añanan nobenta el a canta den un musical aleman "City Light", cual a estrena na 1994 na Berlin. Den e musical el a presenta pa prome bes bou di e nomber artistico, Dave Benton, un nomber cu su producer a inventa. Mas despues el a remplasa Engelbert Humperdinck seis biaha durante su tour na Australia. 

Benton a muda na 1997 pa Estonia, pais natal di su esposa cu el a conoce na 1996 abordo di un crucero. Den e region nort di Europa, specialmente den e estadonan Baltico: Estonia, Letonia i Lituania el a consecha exito como cantante y musico. Tambe el a produci varios album y a duna presentacionnan cu su banda La'ment.  Den e Festival di Canto di Eurovision 2001 na Copenhagen el a representa Estonia hunto cu e cantante rock Tanel Padar y e boyband 2XL, saliendo ganador cu e cantica *Everybody*. E tabata e prome y te 2023 e unico biaha cu Estonia a gana e festival aki. 

Dave Benton ta residencia na Estonia; e ta casa y ta tata di tres yiu muhe. Su yiu muhe Sissi Nylia Benita tambe ta cantante, conoci como Guerilla. Na 2018 el a sali na di dos luga den e programa di television "Estonia ta busca superstrea" y na 2021 na di dos luga den e Festival di Canto di Estonia.

## Discografia (seleccion)
### Album
* 2001: *From Monday to Sunday*
* 2001: *Love & Music through the years*
* 2005: * Humanity through harmony*
* 2006: *Generations*
* 2013: *Christmas with Love*
### Single
* 1981: *Soy Aruba*
* 2001: *Everybody*, cu Tanel Padar
* 2001: * Más que un millón*

## Link externo
* Pagina di Dave Benton riba IMDb
* Profiel di Dave Benton riba Discogs
* Vídeo di e presentacion di Tanel Padar y Dave Benton den e Festival di Eurovisión 2001 cu e tema ''Everybody''
Banjul

**Banjul**, ofisialmente **Siudat di Banjul**, ta kapital i e di kuater siudat mas grandi di Gambia. E siudat ta situá riba e isla di Banjul (St Mary's Island) unda e riu Gambia ta desemboká den Oséano Atlántiko. Banjul a wòrdu fundá na 1816 i te 1973 tabata yama Bathurst. Ku 73.000 (2013) habitante e ta un di e kapitalnan mas chikitu den Afrika. E siudat mas grandi di e pais ta Serekunda.
Bangui

**Bangui** ta kapital i e siudat mas grandi di Republika Sentral Afrikano. Di e poblashon di e pais mayoria ta biba den e siudat aki of den serkania. El a wòrdu funda pa e fransesnan na 1889 komo 'Bongai' i ta situá kanto di e riu Ubangi.
Eindhoven

**Eindhoven** ta un siudat i munisipio hulandes, situá den sùitost di e provinsia di Noord-Brabant den region di Kempen. Desde 1961 e ta e di sinku munisipio di Hulanda segun kantidat di habitante. E ta konta 243.669 habitante (31 di yanüari 2023) riba e área di 88,84 km². Banda di e siudat di Eindhoven e munisipio tambe ta enserá e luganan Acht i Meerhoven.

Eindhoven ta sede di e klup di futbòl konosí, PSV Eindhoven.

## Galeria

Flag of Eindhoven.svg|Bandera di Eindhoven
Eindhoven wapen.svg|Eskudo di Eindhoven
NL - locator map municipality code GM0772 (2016).png|Munisipio Eindhoven den Noord-Brabant
Ventilating corner seats of Philips Stadion.JPG|Stadion Philips di PSV Eindhoven
Bloemfontein

**Bloemfontein**, konosí tambe komo Bloem, ta kapital i siudat mas grandi di e provinsia di estado liber den Suráfrika. Komunmente ta referí na dje komo e kapital di hustisia di e pais, banda di Kaapstad ku ta kapital legislativo i Pretoria ku ta kapital atministrativo. Sinembargo e Korte Supremo na Sur Afrika, esta e Korte Konstitushonal, ta situá na Johannesburg desde 1994.
Pretoria

**Pretoria** ta kapital atministrativo di Suráfrika.. E ta sirbi komo sede di e poder legislativo di e pais i ta siudat anfitrion di tur embahada stranhero na Sur Afrika. E siudat ta situá 50 kilometer panort di Johannesburg, den e provinsia di Gauteng. E ta un di kuater siudat mas grandi di e pais i tin un poblashon di 741.651 habitante (2011).
Belen Kock-Marchena

**Belen Kock-Marchena** (☆ 8 di juni 1942 na Boneiro) ta un maestro, poeta, narador y declamador Arubano. E ta skirbi na Papiamento.

## Bida
Belen Marchena a nace na 1942 na Kralendijk, den bario di Playa; su mayornan tabata Boneriano. Na edad di seis aña e ta muda pa Aruba, unda su tata Clovis L. Marchena, ambtenaar, a bay traha na servicio di aduana. Hunto cu cinco ruman muhe y cuater ruman homber el a crece na Oranjestad. El a bay Maria College i despues ta gradua di MULO na St. Martinusgesticht na Kòrsou. E ta continua studia pa maestro di scol na Aruba y Amersfoort (Hulanda), unda e ta obtene su hoofdakte. Belén Kock-Marchena tabata activo den enseñansa na Aruba pa 40 aña, di cual 37 na scol Pius X den bario di Dakota.

Como studiante Kock-Marchena tabata skirbi caba; na principio tanto na Hulandes como Papiamento, pero despues a enfoca riba idioma Papiamento. Su obranan conoce tres tema central: amor pa Papiamento, procesamento di emocionnan personal y responsabilidad social. Inicialmente e no tabata durf di publica su obranan. Su poema *Bo tei... Felicidad?* a aparece den ‘Creation Fire’ (1989), un antologia di poesia femenino di region Caribe. Na 1995 e ta debuta cu *Vibrashon di Amor*, un coleccion special di 24 poema cu 16 pagina di ilustracion grandi di e artista, Nigel Mathew. Un di e poemanan, *Juffrouw, ik heb een bòter meegebrengt*, a haci hopi impacto na e islanan ABC na 1986. E tema trata di e problematica di idioma a hala atencion pa cu e derecho di mucha pa ricibi enseñansa den su lenga materno. Pa tres di su poemanan Kock-Marchena a wordo premia na Trinidad.

Banda di ta poeta Kock-Marchena ta na mesun momento un excelente declamador, mescos cu Hubert Booi, Nydia Ecury, Philomena Wong i otronan cu ta recita na propio obranan. Na 1994 el a participa na e Festival Podio Multi Etniko na Utrecht, unda el a recita seis poema na Papiamento y uno na Hulandes segun e traduccion di Ria Petronia. E ta duna presentacionnan tambe di contamento di cuenta usando un cashi estilo kamishibai. 

Belen Kock-Marchena ta casa cu e autor Dolfi Kock; hunto nan tin tres yiu homber.

## Bibliografia
* 1986 - *Juffrouw, ik heb een bòter meegebrengt* (poema di poster)
* 1989 - *Bo tei... Felicidad?* (poema)
* 1994 - *E milagro* (poema di poster)
* 1995 - *Vibrashon di amor* (coleccion di poema)
* 1998 - *Milager / Miracle* (coleccion di poema)
* 2001 - *Den bena di bida / Levensader* (coleccion di poema)
* 2001 - *Alimento pa alma* (CD cu 53 poema)
* 2018 - *Mas leu cu horizonte* / Beyond The Horizon (coleccion di poema)

## Mira tambe
* Literatura di Caribe Hulandes
* Autornan di Caribe Hulandes

## Link externo
* Video di e entrevista di Boi Antoin cu Belen Kock-Marchena, FuHiKuBo, 2014
* Interview cu Belén Kock-Marchena dor di Wim Rutgers
*  Belen Kock-Marchena, Dbnl
Ex-Botica Aruba

**Ex-Botica Aruba** ta un edificio na Oranjestad, Aruba, situa den centro di ciudad na Steenweg 17-19. E ta reconoci como monumento.

## Historia
E edificio di dos piso a wordo construi alrededor di aña 1925 y tabata diseña pa Dada Picus den un estilo neobaroco di Latino America. E piso abou tabata destina pa comercio y ariba tabata pa residencia. Originalmente e propiedad tabata di Addison Winfield Croes (1888-1973), comerciante y filantropo Arubano. Croes a laga construi varios di e edificionan historico cu tin ainda na Aruba. Den e edificio na Steenweg e ta habri, hunto cu Gustave G.A. Nouel, Botica Aruba. Botica Aruba tabata un di e prome boticanan riba e isla y tabata den operacion di 1935 te 1985. Na e botica aki a traha pa hopi aña e boticario Folkert Steenmeyer, kende como boticario y den bida cultural a nifica hopi pa Aruba. Seguidamente Palais Hindu a cumpra e edificio y a habri na aña 1993 e tienda ‘El Mercado’. Na 2015, despues di a keda algun aña bashi, e edificio a wordo adkiri pa SMFA.

Entre 2020 y 2023 tabatin un restauracion completo, pafor y paden, treciendo e monumento cu su hopi detaye y decoracion bek den su forma original. Entre otro a habri e balcon riba e prome piso y a trece e popchi y decoracionnan conoci como *[[Estilo di kanchi|gingerbread]]* bek na e bentananan como na e balcon. Gingerbread ta un estilo di elabora patronchi den forma di canchi den palo, cu a origina di e era di arkitectura Victoriano (1837-1901). 

Actualmente tin un restaurant estableci den e piso abou di e edificio.

## Literatura
* Olga van der Klooster & Michel Bakker, *Bouwen op de Wind: Architectuur en Cultuur van Aruba*, Stichting Libri Antilliani (2007), pag. 259-261.
* Evert Bongers, *Botica Aruba, bedrijf van heren van stand* (2020).

## Galeria

Memorabilia Ex Botica Aruba.jpg|Vloer i artefactonan di Botica Aruba
Main-Foto.jpg|Edificio na 2015
Steenweg 19 (Aruba).jpg|Restauracion na 2021
Jhomar Loaiza

**Jhomar Hendrith Loaiza Huerta** (☆ 1 di desèmber 1977 na Santa Ana de Coro) ta un artista plástiko venezolano ku ta biba i labora na Kòrsou.

## Bida
Jhomar Loaiza ta e yu hòmber mayó di Mario R. Loaiza i Agloe Huerta. Durante su hubentut el a lanta serka su wela di banda di su tata. Den e tayer di su tata el a siña e ofishi di karpinteria fini. Na 1998 el a kompletá su estudio na "Escuela de artes plásticas Tito Salas" na Coro. Na 2010 el a profundisá su mes den litografia i serigrafia na Oaxaca, Mexico. Den su siudat natal La Vela el a graduá na 2015 den historia di herensia.

Na 2018, ora e situashon sosial i polítiko a deteriorá na Venezuela, el a muda pa Kòrsou. Despues di a realisá su pintura di tres tabla durante e Kaya Kaya Festival, el a kuminsa risibí mas enkargo pa traha mural. E ta spesialmente konosí pa su muralnan na Punda, Otrobanda, Barber i e potret di Enith Brigitha na Sentro Deportivo Kòrsou (SDK).

Loaiza ta inspirá pa e raisnan afrikano di e kultura karibense. Su obranan ta un fushon entre kubismo i ekspresionismo i tin un relashon ku e poesia di e pintor i poeta venezolano Juan Calzadilla. Loaiza ta forma parti di e Grupo Purple-Ink i a publiká poemanan den varios revista.

Na desèmber 2020 un di su pinturanan tabata riba e portada di e revista *Fresku Daily*. Den e entrevista akompañante el a deklará di kier trese kambio i krea mas konsientisashon ku su arte.

## Exposishon i evento
Na Venezuela Loaiza a ekshibí komo solista na Falcón, Yaracuy, Barinas i den e estadonan Monagas i Bolívar. El a partisipa na e siguiente eventonan internashonal:

* 2014 XI Art al vent, Gata de Gorgos, Alicante, Spaña
* 2013 X Art al vent, Gata de Gorgos, Alicante
* 2013 World Longest Painting, Kòrsou
** IX Art al vent, Galerie Ipomal, Landgraaf, Hulanda
* 2012 IX Art al vent, Gata de Gorgos,  Alicante
** VI International Bodypainting Meeting, Fonambules, Universidat nashonal outonoma di Mexico (Unam), Mexico
* 2010 V International Bodypainting Meeting, Fonambules, Unam
** II Body Art Festival, Plaza Antillana, La Vela, Falcón, Venezuela
** I Festival di Mural, La Vela, Falcón
* 2008 IV Body Art Meeting, Los Taques, Falcón
** IV International Body Art Meeting, Teatro Teresa Carreño, Caracas, Venezuela
** II Festival Internashonal AIR, Paseo Francisco de Miranda, Paraguaná, Falcón, Venezuela
* 2007 I AIR Festival Internashonal, La Vela, Falcón
* 2006 Dia di Mural, Unefm, Espacios Los Perozos, Falcón, Venezuela

## Obra (selekshon)

Muurschildering door Jhomar Loaiza 1.jpg|Pintura di tres tabla Kaya Kaya festival
Muurschildering door Jhomar Loaiza 2.jpg|Pintura di tes tabla Kaya Kaya festival
Muurschildering door Jhomar Loaiza 3.jpg|Pintura di tres tabla Kaya Kaya festival
Muurschildering door Jhomar Loaiza op de gevel van zijn atelier 1.jpg|*Strong man, stronger woman*
Muurschildering door Jhomar Loaiza op de gevel van zijn atelier 2.jpg
Muurschildering door Loaiza.jpg
Punda window art project 2021 Annemieke Dicke Jhomar Loaiza.jpg|Proyekto Punda window art, ku Annemieke Dicke, 2021
Punda window art project 2021 Jhomar Loaiza e.a.jpg|Proyekto Punda window art, ku mas artista, 2021
Ryçond Santos do Nascimento

**Ryçond Raylond Santos do Nascimento** (☆ 5 di november 1978 na Aruba) ta un politico Arubano y fundado di partido LPR. E tabata miembro di Parlamento di Aruba entre 8 di juli 2021 y 8 di januari 2025.

## Bida
Rycond Santos do Nascimento tabata alumno di Rosa College y despues a sigui pa VWO na Colegio Arubano, cual e no a caba. El a studia ley na Universidad di Aruba (UA) y a gradua na december 2009. Na 2016 e ta obtene su doctorado den ley constitucional for di RUG y un aña despues el a bira e prome persona pa ricibi un doctorado for di UA, defendiendo su tesis titula “Het Koninkrijk ontsluierd”.

Entre 2009 y 2020 Santos do Nascimento tabata traha como investigador-docente na UA. Desde 2020 e ta docente universitario na University of Curaçao y desde 2021 na Union University of the Dutch Caribbean. Na 2018 el a funda Nihil Credendum Research & Consultancy. Entre 2017 y 2023 e tabata activo como docente y presidente di Fundacion Digna Laclé-Herrera, un organisacion educativo afilia na partido AVP.

Ryçond Santos do Nascimento ta casa cu Viola van Bogaert y ta tata di cuater yiu muhe. 

### Carera politico
Pa eleccion parlamentario 2021 el a lansa su mes como candidato, pa prome biaha, figurando como number 5 riba lista di AVP y obteniendo 214 voto personal. Dia 8 di juli 2021 el a huramenta como miembro di Parlamento di Aruba. Despues di a cuestiona integridad di AVP el a bandona e partido na april 2023. E paso aki tabata relaciona cu dos incidente: e tratamento den parlamento di e caso Tofanelli entorno ex-minister Eddy Briesen y e decision di AVP pa mantene Benny Sevinger como parlamentario apesar di su sentencia. Santos do Nascimento a sigui como miembro independiente den parlamento di Aruba y na augustus 2023 a lanta e partido politico, Lucha pa Reforma (LPR). Como lider di partido el a ricibi 994 voto den eleccion 2024. Su partido a ricibi un total di 1349 voto, locual tabata insuficiente pa un asiento den parlamento.
Z Air

**Z Air** (antes **EZ Air**) ta un aerolínea regional chikitu di Karibe Hulandes ku servisio regular for di su basenan operashonal na Kòrsou i Boneiru. 

## Historia
El a wòrdu establesé na 2000 ku sede na Boneiru komo EZ Air, e nòmber komersial usá pa Medicair NV. Fundadó i direktor ta René Winkel. Na òktober 2023 el a kambia nòmber pa Z Air despues di un konflikto ku e aerolínea Easyjet.

## Ruta i fleta
Z Air ta operá buelonan regular entre Aruba, Boneiru, Kòrsou (Islanan ABC) i Colombia. Tambe e ta operá buelonan charter entre e seis isla di Karibe Hulandes, Barranquilla, Medellín, Cali i Bogota. Desde 2012 e ta opera pa Medellin i Bogota buelonan di ambulans ku tripulashon médiko. 

Desde yanüari 2023 e flota di EZ Air ta konsisti di tres avion ku e edat averahe di 28,2 aña.

## Link eksterno
*  Wèpsait ofisial di Z Air
Dada Picus

**Merdado (Dada) Picus** (☆ 8 di juni 1901 na Aruba - † 5 di april 1973 na Aruba) tabata un carpinte, ebanista, constructor y arkitecto Arubano. E ta considera como e carpinte y arkitecto mas renombra di siglo 20 na Aruba.

## Biografia

Merdado Picus a cuminsa su carera como carpinte y carpinte fini. Como autodidacto den su ofishi el a sa di desaroya den un constructor y maestro artista decorativo. E tabata tuma encargo pa diseña i construi cas grandi pa hendenan rico. Den e edificionan aki e tabata usa hopi palo pa vloer, plafond, bentana, porta y kozijn, cualnan e tabata realisa cu beitel y martiu. Ademas e tabata traha dornamentonan constructivo di palo (asina yama *[[Estilo di kanchi|gingerbread]]*), kalki, cemento y beton fortifica, cual obranan ainda ta presente riba e casnan cu el diseña y construi. Picus a traha cahanan di morto y cilindernan (na man) pa caha di orgel pa entre otro, Rufo Wever. Tambe e tabata floria casnan di cunucu, e asina yama *[[Cas floria|casnan floria]]*. E mes tabata traha su formaletanan cu e tabata yena cu cemento pa produci e figuranan indjan conoci como signonan hexagono. 

Awendia varios di su obranan ta forma parti di e herencia monumental arubano. Na su honor a devela su retrato na 2008 na Stadhuis, cu ta un di e edificionan diseña pa su persona.

## Obranan (seleccion)
* Wilhelminastraat 6 - Cas Eloy
* Wilhelminastraat 7 - Cas Veneranda (1936)
* Wilhelminastraat 24 - Cas pa Edison Croes
* Concessielaan 10  - Cas pa Henny Arends
* Avenida Milo Croes 26 - Cas pa famia Croes
* Steenweg 17-19 -  Ex-Botica Aruba (± 1925)

## Literatura
* Olga van der Klooster & Michel Bakker, *Bouwen op de Wind: Architectuur en Cultuur van Aruba*, Stichting Libri Antilliani (2007), pag. 299-301.

## Galeria

Building Wilhelminastraat 24 (Aruba) 16 27 37 795000.jpeg|Wilhelminastraat 24
Details Avenida Milio Croes.jpg|Avenida Milo Croes 26 (awendia ofisina di SMFA) - detaye riba fachada
Inbound2174389488240059574.jpg|, Wilhelminastraat 6 (awendia Stadhuis) - adorno "gingerbread" riba entrada
Faha di Gaza

**Faha di Gaza** (árabe: *Qita` Ghazza* - قطاع غزة, hebreo: *Retzu'at 'Azza* - רצועת עזה ), komunmente referi komo **Gaza**, ta un teritorio situá den Medio Oriente i ku huntu ku e kosta oksidental di riu Hordan ta forma e teritorionan palestino konosí komo Palestina. E teritorio ta hiba e nomber di e siudat mas importante Gaza.

Faha di Gaza tin un superfisie di alrededor 360&nbsp;km² i tin frontera ku Israel, Egipto i Laman Mediteranio. E siudatnan mas importante ta Gaza, Rafah, Abasãn, Khan Younis i Dayr al Balah. E kosta tin un largura di masomenos 40 kilometer, e frontera ku Egipto masomenos 12&nbsp;km i e frontera ku Israel masomenos 59&nbsp;km largu.

Durante e guera árabe-israelí di 1949 e kantidat di habitante di Faha di Gaza a oumenta di alrededor di 80.000 pa alrededor di 287.000. Na 2016 e poblashon tabata kasi 1,8 mion persona, di kual 1,3 mion ta registra komo refugiado palestino den kampamentunan pa refugiado.

## Gobièrnu
E teritorio di Faha di Gaza ta forma legalmente parti di e estado di Palestina i ta kai politíkamente bou gobernashon di e outoridat palestino. Na yüni 2007, despues di elekshon, Hamas a asumi poder i a kibra laso ku e outoridat palestino, pa kual desde e tempu ei Gaza ta wòrdu goberna komo sifuera un teritorio independiente. Na 2012 e forma un di dos gobièrnu domina pa Hamas.
Gaza

**Gaza**, tambe referi komo **Siudat di Gaza**, ta e siudat mas importante den Faha di Gaza, parti di e estado di Palestina. E ta e siudat mas grandi di e pais ku un poblashon di 590.481 habitante na 2017. Formalmente Gaza ta resorta bou di gobièrnu di e outoridat palestino, pero desde 2007 e ta goberna pa Hamas.